Hof weier Jiba se aansoek | Netwerk24
Deur Jan Gerber, News24 18 Oktober 2019 17:36
Adv. Nomgcobo Jiba se hersieningsaansoek om weer aangestel te word in die pos van adjunk-direkteur van nasionale vervolging is in die hooggeregshof in Kaapstad met koste van die hand gewys.
Jiba het in haar aansoek gevra die hof moet pres. Cyril Ramaphosa en die nasionale direkteur van openbare vervolging, Shamila Batohi, gebied om haar weer in die hoë pos in die NVG aan te stel "met al die gepaardgaande werknemersvoordele verbonde aan dié pos".
Sy het ook die hof versoek om die president en die NVG te verbied om die senior pos waaruit Ramaphosa haar vroeër vanjaar afgedank het, te vul.
Ramaphosa het Jiba en die senior aanklaer Lawrence Mrwebi in April vanjaar afgedank nadat die Mokgoro-kommissie bevind het sy en Mrwebi is nie geskikte kandidate vir die senior poste in die NVG nie en dat Jiba onbevoeg is om so 'n senior pos te beklee.
Die parlementêre proses om te bepaal of Ramaphosa reg was om die twee af te dank, is opgeskort totdat Vrydag se hersieningsaansoek in die hof aangehoor is. Ramaphosa moes sy besluit ingevolge wetgewing na die parlement verwys vir goedkeuring.